Predkladacia správa

                                                                                                                                                                                                                                                                                                                                                                                                                                                                                                                                                                                                                                                                                     
 
            Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky (ďalej len „ministerstvo“), ako ústredný orgán štátnej správy pre starostlivosť o rodinu,  predkladá na rokovanie vlády Slovenskej republiky návrh poslancov Národnej rady Slovenskej republiky Ľudovíta Kaníka, Kamila Krnáča, Štefana Kužmu a Zoltána Horvátha  na vydanie zákona, ktorým sa mení a dopĺňa zákon č. 571/2009 Z. z. o rodičovskom príspevku a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 599/2003 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov   (tlač  338).
            Ministerstvo práce, sociálnych vecí a rodiny Slovenskej republiky k predloženému poslaneckému návrhu zákona uvádza nasledujúce.
 
            Všeobecne
            Predloženým návrhom zákona sa navrhuje výška rodičovského príspevku 50 % zo sumy 190,10 eura. Súčasne sa navrhuje   rodičovský príspevok v sume 190,10 eura len v prípade, ak aspoň jedna  z oprávnených osôb za obdobie posledných troch rokov pred vznikom nároku na rodičovský príspevok poberala materské alebo obdobnú dávku ako materské v členskom štáte alebo za obdobie posledných štyroch rokov pred vznikom nároku na rodičovský príspevok bola nemocensky poistená najmenej 270 dní alebo sa pripravovala na budúce povolanie štúdiom na vysokej škole alebo sa stala absolventom vysokej školy alebo strednej školy. 
 
Stanovisko
            Z hľadiska vecnej stránky ministerstvo súhlasí s návrhom poslancov Národnej rady Slovenskej republiky Ľudovíta Kaníka, Kamila Krnáča, Štefana Kužmu a Zoltána Horvátha  na vydanie zákona, ktorým sa mení a dopĺňa zákon č. 571/2009 Z. z. o rodičovskom príspevku a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 599/2003 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov   (tlač  338), ale súčasne považuje za nevyhnutné, aby predkladatelia zapracovali do návrhu zákona tieto vecné pripomienky: 
1.      Žiada okrem zohľadnenia aktivity z minulosti aspoň jednej oprávnenej osoby   zohľadniť aj aktuálnu aktivitu aspoň jednej oprávnenej osoby, ako napríklad pracovný pomer v čase uplatnenia nároku, štúdium a pod.
2.      Žiada doplniť situácie, pri ktorých môže vzniknúť nárok na rodičovský príspevok                v sume 190,10 eura, o štúdium na strednej škole, vzdelávanie a prípravu na trh práce podľa osobitného predpisu (zákon č. 5/2004 Z. z. o službách zamestnanosti) a vykonávanie činností, z ktorých nie je rodič nemocensky poistený (dohody o vykonaní práce, dohody o pracovnej činnosti, dobrovoľnícke práce, aktivačné práce, menšie obecné služby, začínajúca samostatne zárobkovo činná osoba). 
3.      Podľa prechodných ustanovení  sa navrhuje znižovať už priznaný rodičovský príspevok, čím by sa priamo menil už priznaný nárok v neprospech poberateľov, čo môže vyvolať stav právnej neistoty poberateľov rodičovského príspevku. Z uvedeného dôvodu treba ponechať už priznaný rodičovský príspevok vo výške podľa doterajšieho zákona. 
4.      Upozorňuje na nesúlad dátumov uvedených v prechodných ustanoveniach a navrhovanej účinnosti zákona. 
Vyššie uvedené pripomienky považuje ministerstvo za pripomienky  zásadného charakteru.
Okrem uvedených zásadných vecných pripomienok odporúča ministerstvo   zapracovať do návrhu zákona aj tieto legislatívno-technické pripomienky:
1.    V názve zákona sa za slovami „predpisov a ktorým“ vypúšťajú slová „mení a“.
2.    V uvádzacej vete čl. I sa slová „neskorších predpisov“ nahrádzajú slovami „zákona          č. 513/2010 Z. z.“.
3.    V čl. I  2. bode treba odseky v navrhovanom novom odseku  2 označiť písmenami a) až c). 
4.    V čl. II sa slová „zákon č. 599/2003 Z. z.“ nahrádzajú slovami „Zákon č. 599/2003      Z. z.“,  vypustiť citácie Nariadení vlády Slovenskej republiky, vypustiť citácie zákona                   č. 577/2004 Z. z. a zákona č. 448/2008 Z. z. a slová „zákona č. 543/2010 Z. z. sa mení a“ sa nahrádzajú slovami „zákona č. 543/2010 a zákona č. 120/2011 Z. z. sa“.
5.    V čl. II sa vypúšťa označenie novelizačného bodu a v navrhovanom odseku 4 sa slová „ak je niektorá“ nahrádzajú slovami „Ak je niektorá“.  
 
Záver
            Ministerstvo odporúča vláde Slovenskej republiky vysloviť súhlas s návrhom poslancov Národnej rady Slovenskej republiky Ľudovíta Kaníka, Kamila Krnáča, Štefana Kužmu a Zoltána Horvátha s odporúčaním odstrániť nedostatky uvedené v stanovisku v procese prerokúvania návrhu zákona v Národnej rade Slovenskej republiky.